***อย. ไทย* - PMDA *ญี่ปุ่น   
ผนึกกำลังหารือและแลกเปลี่ยนข้อมูล เพื่อพัฒนาระบบการกำกับดูแลยาและเครื่องมือแพทย์***

**+++++++++++++++++++++++++++++++**

อย. ไทย จับมือ PMDA ญี่ปุ่น ก้าวสู่ปีที่ 11 ของการประชุมทวิภาคีไทย - ญี่ปุ่น พร้อมทั้งหารือและแลกเปลี่ยนข้อมูล เพื่อพัฒนาระบบการกำกับดูแลยาและเครื่องมือแพทย์ ส่งเสริมให้ประชาชนเข้าถึงผลิตภัณฑ์ที่มีคุณภาพ และมีมาตรฐานเป็นที่ยอมรับในระดับสากล

เมื่อวันที่ 4 กุมภาพันธ์ 2568 Dr. KONDO Emiko, Senior Executive Director, PMDA นำทีมผู้บริหาร PMDA เข้าเยี่ยมคารวะ **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** และคณะผู้บริหาร เพื่อร่วมหารือและแลกเปลี่ยนข้อมูลเพื่อการพัฒนาระบบการกำกับดูแลยาและเครื่องมือแพทย์ **โดยนายแพทย์สุรโชค ต่างวิวัฒน์ เลขาธิการฯ** **อย.** เปิดเผยว่า ได้มีโอกาสเข้าร่วมการประชุมทวิภาคีไทย - ญี่ปุ่นหลายครั้งในอดีต ได้เห็นถึงการพัฒนาและความร่วมมืออันแน่นแฟ้นระหว่างสองหน่วยงาน ซึ่งสะท้อนถึงความมุ่งมั่นที่จะยกระดับการกำกับดูแลผลิตภัณฑ์สุขภาพให้เป็นสากล โดยการมาเยือนไทยในครั้งนี้ PMDA ได้ร่วมแลกเปลี่ยนข้อมูลเกี่ยวกับการกำกับดูแลแก๊สทางการแพทย์ การติดตามความปลอดภัยด้านยา การติดตามความปลอดภัยเครื่องมือแพทย์หลังออกสู่ตลาด รวมถึงแนวปฏิบัติที่ดีด้านการเฝ้าระวังความปลอดภัยจากการใช้ผลิตภัณฑ์สุขภาพ

**เลขาธิการฯ อย. กล่าวย้ำตอนท้ายว่า** สำหรับในปี 2568 นี้ สำนักงานคณะกรรมการอาหารและยามีนโยบายสำคัญภายใต้กรอบ “สากล ทันสมัย โปร่งใส ร่วมสร้างความมั่งคั่ง สู่การพัฒนาที่ยั่งยืน” การประชุมวันนี้ถือเป็นโอกาสอันดีที่ อย. จะได้พัฒนาการกำกับดูแลผลิตภัณฑ์สุขภาพให้เป็นสากล ทันสมัย โดยอาศัยความร่วมมือจาก PMDA ในการแลกเปลี่ยนข้อมูล ประสบการณ์ ถอดบทเรียนต่าง ๆ เพื่อปิดช่องว่าง อันจะช่วยเสริมสร้างความเข้มแข็งในการกำกับดูแลผลิตภัณฑ์สุขภาพ โดยเฉพาะในด้านยาและเครื่องมือแพทย์ เพื่อให้ประชาชนเข้าถึงผลิตภัณฑ์ที่มีคุณภาพ ประสิทธิภาพ และปลอดภัย และมีมาตรฐานเป็นที่ยอมรับในระดับสากล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว* 6 *กุมภาพันธ์ 2568 / ข่าวแจก* 100 *ปีงบประมาณ พ.ศ.* 25*6*8**